
Paramágneses kávésav származékok szintézise és antioxidáns vizsgálata

Bevezető
A természetes antioxidánsoknak nagy szerepük van a szervezetben az ROS és az RNS szükséges koncentrációjának fenntartásában. A természetben számos antioxidáns molekula fordul elő, ide tartoznak a kávésav típusú vegyületek, azonban a nitroxidok is képesek antioxidáns rendszerekkel egyelektronos redoxi reakciókban részt venni.
Diákkörösként célul tűztem ki olyan antioxidáns hatású, nitroxid funkciós csoportot hordozó kávésav származékok szintézisét, melyek meghaladják a trolox antioxidáns aktivitását.
Tervezés
A szintéziseknél egy kifejezetten hatékony antioxidánson, a kávésav-fenetil-észteren (CAPE) 5- és 6-tagú nitroxiddal 3-féle módosítást végeztem. A változtatások a katekol gyűrűt, a fenetil csoportot és az α,β-telítetlen-észter kettős kötését érintették és azt vártam, hogy az előállított származékok jobb antioxidáns hatást mutassanak, mint az alapvegyület.
Szintézisek
A munkám során számos klasszikus szintetikus eljárást hajtottam végre (Észteresítés, észter szintézis karbonsav-kloridból, litiálás, Dakin-oxidáció), Horner-Wadworth-Emmons reakció, sav és lúg érzékeny védőcsoportok használata, Pd-katalizált reakció (Suzuki-kapcsolás).
Analitikai vizsgálatok
A vegyületek szerkezetazonosítását spektroszkópiásan (1H NMR, MS) és elemanalízis vizsgálattal támasztottam alá.
A szintetizált vegyületeknek az antioxidáns tulajdonságát 2 módszerrel vizsgáltam:
1. Spektrofotometriásan ABTS gyökkation redukcióján keresztül, meghatározva a Trolox Ekvivalens Antioxidáns Kapacitás (TEAC) értéket.
2. ESR spektroszkópiásan a Fenton-reakció gátlását vizsgáltam DMPO-OH addukt képződésének inhibícióján keresztül, meghatározva a szabadgyökfogó képességet.
Eredmények
A szintézisek eredményeként 7 db új, paramágneses kávésav analogont sikerült előállítanom.
Az előállított vegyületek a Fenton-reakciót a troloxnál hatékonyabban gátolták. A származékok közül kiemelhető kettő nitroxid (19,20), melyek az ABTS módszer esetén is hatékonynak bizonyultak (TEAC>1,17). Ezek után megállapítottam, hogy az antioxidáns hatásért a katekol gyűrű és a nitroxid funkciós csoport feltehetően szinergisztikus hatása, illetve az aromás gyűrű és az akrilát szén-szén kettős kötése között kialakuló konjugáció felelős.
 



